Жәҩакәара аӡиас иху ацҳа ареконструкциа ԥхынгәазы иалгоит
© Sputnik / Томас Тхайцук Реконструкция моста Жоэкуара
© Sputnik / Томас Тхайцук
Жәҩакәара иху ацҳа аиҭашьақәыргылараз Гагра араион абиуџьет аҟынтәи жәа-миллионки бжаки мааҭ азоужьуп.
ГАГРА, рашәара 21 – Sputnik, Бадри Есиава. Жәҩакәара аӡиас иху ацҳа ареконструкциа ԥхынгәы аҽеиҩшамҭазы иалгоит ҳәа иҳәеит Гагра араион ахада актәи ихаҭыԥуаҩ Асҭамыр Ҵышәба.
"Аҭыԥантәи амчра аӡбра рыдыркылеит ари ацҳа ақалақь ахаҿра иақәшәом, Гагра "аҭаларҭа-гәашә" акәны иҟоуп, иахәҭоу аҿаԥшылара аҭатәуп", - ҳәа азгәеиҭеит иара.
Ацҳа аура 150 метра иҟоуп. Аусурақәа мҩаԥысуеит 1500 метр ԥшьыркца иҟоу ашьаҟауаа рныҟәарҭа-мҩа ахаҳәҟьаԥс аԥсахразы, аҭуџь иалху амаакырақәа, алашаратә шьаҟақәа рыԥсахразы. Арԥшьшьарақәа Урыстәыла еиҭашьақәдыргылеит.
Ҵышәба иажәақәа рыла ацҳа 70 шықәса раԥхьа аӡиас ихҵан. Аҟазауаа аҭагылазаашьа бзиоуп ҳәа ахырҳәаауеит.
Ацҳа ареконструкциа иалагеит лаҵарамза алагамҭаз. Гагра араион абиуџьет аҟынтәи иара жәа-миллионки бжаки мааҭ азоужьуп.